VENDIM
Nr. 34, datë 7.2.2017

PËR VERIFIKIMIN E DEKLARIMEVE NË FORMULARIN E VETËDEKLARIMIT TË FUNKSIONARIT PUBLIK, ANËTAR NË KËSHILLIN E BASHKISË MALËSI E MADHE, Z. ROBERT DAJANI, NË ZBATIM TË  LIGJIT NR. 138/2015 “PËR GARANTIMIN E INTEGRITETIT TË PERSONAVE QË ZGJIDHEN, EMËROHEN OSE USHTROJNË FUNKSIONE PUBLIKE”

Komisioni Qendror i Zgjedhjeve, në mbledhjen e datës 7.2.2017, me pjesëmarrjen e:
Denar		Biba			kryetar
Hysen 		Osmanaj		zv.kryetar
Bledar		Skënderi		anëtar
Edlira 		Jorgaqi 		anëtare
Gëzim 		Veleshnja		anëtar
Klement 		Zguri 			anëtar
[bookmark: _GoBack]Vera		Shtjefni 		anëtare
Shqyrtoi çështjen me, 
OBJEKT: Verifikimi i deklarimeve në formularin e vetëdeklarimit të funksionarit publik, anëtar në këshillin e Bashkisë Malësi e Madhe, z. Robert Dajani, në zbatim të  ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”. 
BAZË LIGJORE: Neni 23, pika 1, germa “a”, të ligjit nr. 10019, datë 29.12.2008  “Kodi Zgjedhor i Republikës së Shqipërisë’’, i ndryshuar; neni 14, neni 15, të ligjit nr. 138/2015 “Për garantimin e integritet të personave që zgjidhen, emërohen ose ushtrojnë funksione publike”; kreu V, i vendimit të Kuvendit nr. 17/2016 “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”. 
KQZ-ja, pasi shqyrtoi dokumentacionin e paraqitur dhe dëgjoi diskutimet e të pranishmëve,

VËREN:

Në zbatim të ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”, KQZ-ja është organi kompetent për administrimin, verifikimin, zbatimin e ndalimeve për zgjedhjen dhe emërimin për funksionet publike, si dhe përpunimin për formularin e vetëdeklarimit edhe për këshilltarin në këshillin bashkiak.  
Në zbatim të ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike” dhe kreut V, pika 2, germa “b” dhe pikës 3, germa “c”, të vendimit të Kuvendit nr. 17/2016 “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015”, KQZ-ja, me shkresat nr. 2451 dhe 2452, datë 13.5.2016 ka kërkuar informacion nga zyra e gjendjes civile dhe zyra e gjendjes gjyqësore, për gjendjen gjyqësore të funksionarëve që kanë dorëzuar formularët e vetëdeklarimit në KQZ.
Në përgjigje të shkresës, nga ana e zyrës së gjendjes gjyqësore është dërguar verifikim i gjendjes gjyqësore për të gjithë funksionarët publikë që kemi kërkuar. Drejtoria e Përgjithshme e Gjendjes Civile ende nuk ka dërguar përgjigje për këshilltarët e këshillave bashkiakë, nëse kanë pasur ndryshime në gjeneralitetet e tyre.
Referuar neneve 33, 42 dhe 47 të Kodit të Procedurave Administrative, KQZ-ja thirri si palë në këtë shqyrtim administrativ, z. Robert Dajani, ku dha shpjegimet për faktet dhe rrethanat e çështjes.
KQZ-ja, referuar nenit 15, pika 1, të ligjit nr. 138/2015 dhe kreut VI, pika 6, kreut V, pika 3, germa “b”, të vendimit të Kuvendit nr. 17/2016, verifikoi nëse ndonjë nga rrethanat e paraqitura përfshihet brenda sferës së ndalimeve të parashikuara nga ligji për funksionarët e lartpërmendur.
Nga verifikimi i të dhënave në formularin e vetëdeklarimit të z. Robert Dajani, në cilësinë e anëtarit të këshillit të Bashkisë Malësi e Madhe, rezulton se është dënuar (2) dy vjet e (6) gjashtë muaj burgim për veprën penale neni 283/2 “Prodhimi dhe shitja e narkotikëve”.
Nga shqyrtimi i vërtetimit të gjendjes gjyqësore, të lëshuar nga Drejtoria e Përgjithshme e Burgjeve, rezulton se z. Robert Dajani “Në bazë të vendimit nr. 124, datë 27.3.2007, të Gjykatës së Rrethit Gjyqësor Shkodër është deklaruar fajtor për veprën penale “Prodhimi dhe shitja e narkotikëve” dhe në bazë të nenit 283/1 të Kodit Penal e dënon me (2) dy vjet e (6) gjashtë muaj burgim.  
Referuar germës “a”, të pikës 1, të nenit 2, të ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”, ndalimet për kandidimin, zgjedhjen apo ushtrimin e funksionit zbatohen ndaj personave, të cilët janë dënuar me burgim me vendim të formës së prerë për kryerjen me dashje të një krimi, brenda apo jashtë territorit të Republikës së Shqipërisë, për kryerjen e veprimeve apo mosveprimeve që përbëjnë vepër penale, sipas neneve 73, 74, 75, 76, 77, 78, 78/a, 79, 79/a, 79/b dhe 79/c, 86, 87, 88, paragrafi i dytë, 89/a, 100, 101, 102, 102/a, 103, 104, 105, 106, 109, 109/b, 109/c, 110/a, 111, 114, 128/b, 135, 136, 140, 141, 143/a, 215, 216, 217, 218, 219, 220, 221, 222, 230, 230/a, 230/b, 230/ç, 231, 232, 232/a, 232/b, 233, 234, 234/a, 234/b, 278, paragrafin e parë, të pestë e të gjashtë, 278/a, 282/a, 283, 283/a, 284/a, 287 i lidhur me kryerjen e një krimi të parashikuar në këtë paragraf, 333, 333/a e 334 të Kodit Penal.
Vepra penale “Prodhimi dhe shitja e narkotikëve”, parashikuar nga neni 283, i Kodit Penal, përfshihet, në fushën e ndalimit të ushtrimit të funksionit, të parashikuar në nenin 2, pika 1, germa “a”, të ligjit nr. 138/2015.
Ligji nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”, në nenin 4 të tij parashikon dhe periudhën gjatë së cilës zbatohen dispozitat e këtij ligji për ndalimin, kandidimin, zgjedhjen apo ushtrimin e funksionit, në varësi të llojit të veprës penale të deklaruar. 
Sipas nenit 4 të ligjit të sipërcituar
.....
 1. Për personat që parashikohen nga shkronja “a”, e pikës 1, të nenit 2, të këtij ligji, ndalimi për kandidim, zgjedhje apo ushtrim të mandatit zgjat gjatë githë jetës.
Referuar llojit të veprës penale neni 283 “Prodhimi dhe shitja e narkotikëve” për të cilin me vendim është deklaruar fajtor nga Gjykata e Rrethit Shkodër dhe në bazë të nenit 4, pika 1, të ligjit nr. 138/2015, z. Dajani për këtë vepër penale është brenda periudhës për ndalimin e ushtrimit të funksionit. 
Referuar të dhënave në formularin e vetëdeklarimit, të plotësuar nga z. Robert Dajani, vërtetimit të gjendjes gjyqësore në lidhje me veprën penale, “Prodhimi dhe shitja e narkotikëve”, parashikuar nga neni 283/1 Kodi Penal, bazuar në germën “a”, pika 1, neni 2, të ligjit nr. 138/2015, funksionari publik, z. Robert Dajani është në kushtet e ndalimit të ushtrimit të funksionit.  
Neni 10, pika 1, të ligjit nr. 138/2015 “Për garantimin e integritet të personave që zgjidhen, emërohen ose ushtrojnë funksione publike”, parashikon se:
Kur verifikohen kushtet për moskandidim dhe moszgjidhje, në përputhje me këtë ligj, KQZ-ja kryen veprimet e mëposhtme:









........
d) shpall pavlefshmërinë e mandatit dhe përfundimin e parakohshëm të mandatit kur kushtet e pazgjidhshmërisë dhe moskandidimit verifikohen pas fillimit të ushtrimit të mandatit..., si dhe njofton Kryeministrin në rastin e kryetarit të bashkisë apo të këshilltarit bashkiak.
Për sa më sipër, Komisioni Qendror i Zgjedhjeve, referuar nenit 179/1 të Kushtetutës, nenit 14 dhe nenit 10, pika 1, germa “d”, shpall pavlefshmërinë e mandatit dhe përfundimin e parakohshëm të mandatit të funksionarit publik, z. Robert Dajani.

PËR KËTO ARSYE,

Komisioni Qendror i Zgjedhjeve, bazuar në nenin 179/1 të Kushtetutës, në nenin 23, pika 1, germa “a”, të ligjit nr. 10019, datë 29.12.2008  “Kodi Zgjedhor i Republikës së Shqipërisë’’, i ndryshuar; nenin 14, nenin 15, të ligjit nr. 138/2015, “Për garantimin e integritet të personave që zgjidhen, emërohen ose ushtrojnë funksione publike”; kreut V, të vendimit të Kuvendit nr. 17/2016 “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”. 

VENDOSI:

1. Të shpallë të pavlefshëm dhe përfundimin e parakohshëm të mandatit të anëtarit të këshillit të Bashkisë Malësi e Madhe, z. Robert Pashko Dajani.
2. Ky vendim t’i njoftohet menjëherë Kryeministrit.
3. Ky vendim hyn në fuqi menjëherë dhe botohet në Fletoren Zyrtare.
4. Kundër këtij vendimi mund të bëhet ankim sipas ligjit.

KRYETAR
Denar Biba

